《夏日闲居杂咏 其一》
清代·汪缙

吴趋盛豪华，阊门最繁剧。每苦炎夏蒸，烟火万家窄。

曰余在戊辰，曾此设讲席。咿唔阛阓间，名利共物役。

本性爱萧疏，时欲蜡幽屐。赖有羽人家，相望在咫尺。

地古却炎晖，仙居世氛隔。幡高引远飔，下有对弈客。

予心已欣然，藉草坐坛石。

作者简介：（1725—1792）江苏吴县人，字大绅，号爱庐。诸生。为学通儒释，作《无名先生传》，谓先生讲学不朱不王。又作《撞庵先生记》，自称学无墙壁，行无辙迹。工诗文，受袁枚称道。有《二耕草堂集》、《汪子文录》。